Ümumən, İnsan hüquqları üzrə müvəkkilin, konkret ola-raq hörmətli Elmira xanım Süleymanovanın fəaliyyətini müsbət qiymətləndirirəm. Hesab edirəm ki, o, üzərinə düşən vəzifəni yüksək səviyyədə həyata keçirir. Ancaq bununla belə bir təklifim var. Biz bilirik ki, ombudsman institutu daxilində regional mərkəzlər yaradılıb. Amma təəssüf ki, regional mərkəzlərin fəaliyyəti barəsində məlumatımız çox azdır. Biz vaxtaşırı həm ombudsman, həm də onun Aparatının üzərinə düşən vəzifələrin yerinə yetirilməsi ilə bağlı məlumat əldə edirik. Bu, ölkədaxili məsələlərlə, insan hüquqlarının boğulması ilə bağlıdır, Azərbaycandan xaricdə Azərbaycan problemlərinin qaldırılması və yaxud Azərbaycanın mövqeyinin müdafiə edilməsi haqqında məlumatlara da rast gəlirik. Mən çox istərdim ki, fəaliyyətin mərkəzi artıq mərkəzi aparatdan regionlara keçsin. Biz re-gional mərkəzlərin də fəaliyyəti barəsində məlumatlı olaq. Qoy insanlar bu və ya digər məsələlərlə bağlı ərizələrini, müraciətlərini, təkliflərini təkcə Bakıda Ombudsman Aparatına deyil, regionlarda olan mərkəzlərə də göndərsinlər və həmin mərkəzlər vasitəsilə də problemlərin həllinə nail ola bilsinlər. Ümumən, İnsan hüquqları üzrə müvəkkilin bir illik fəaliyyətini müsbət hesab edirəm. Təşəkkür edirəm.